รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับการเยี่ยมคำนับของ ผู้แทนข้าหลวงใหญ่ผู้ลี้ภัยสหประชาชาติ ประจำประเทศไทย (UNHCR)
รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับการเยี่ยมคำนับของ ผู้แทนข้าหลวงใหญ่ผู้ลี้ภัยสหประชาชาติ ประจำประเทศไทย (UNHCR) พันเอก พัชร์ชศักดิ์ ปฏิรูปานนท์ ผู้ช่วยโฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ให้การต้อนรับ นาย Giuseppe De Vincentiis (จูเซ็ปเป้ เด วินเซ็นทิส ) ผู้แทนข้าหลวงใหญ่ผู้ลี้ภัยสหประชาชาติ ประจำประเทศไทย ( UNHCR ) ณ ศาลาว่าการกลาโหม ในโอกาสเข้ารับตำแหน่ง พลเอก ประวิตร  กล่าวชื่นชมบทบาทของ UNHCR ในการให้ความคุ้มครองช่วยเหลือ และหาทางออกที่ยั่งยืนแก่ผู้ลี้ภัย เด็ก และสตรี มามากกว่า 40 ปี ปัจจุบันไทยมีผู้ลี้ภัย ที่พำนักในเขตเมืองประมาณ 4,600 คน โดยภาพรวมสถานการณ์พัฒนาไปเชิงบวก ขณะเดียวกันในการดูแลผู้หนีภัย ไทยให้ความสำคัญต่อการดูแลชีวิตความเป็นอยู่และเคารพสิทธิมนุษยชนของผู้หนีภัย ควบคู่กับได้พัฒนาความรู้และศักยภาพของผู้หนีภัย เพื่อเตรียมความพร้อมในการเดินทางกลับมาตุภูมิ โดยยึดหลักความปลอดภัยและหลักสิทธิมนุษยชน นอกจากนั้น ที่ผ่านมาหน่วยงานต่างๆ ของไทย ได้ลงนามในบันทึกความเข้าใจร่วมกัน ว่าด้วยการกำหนดมาตรการและแนวทางการกักตัวเด็กไว้ในสถานกักตัวคนต่างด้าวเพื่อรอการส่งกลับ ซึ่งแสดงถึงความมุ่งมั่นของรัฐในการคำนึงถึงสิทธิของเด็กและเยาวชนร่วมกัน นายจูเซ็ปเป้ เด วินเซ็นทิส กล่าวชื่นชมรัฐบาลไทย ที่ให้ความสำคัญต่อการดูแลความปลอดภัยและชีวิตความเป็นอยู่ของผู้ลี้ภัยที่ผ่านมา ทั้งเด็ก สตรี รวมทั้งผู้ลี้ภัยที่อยู่ในพื้นที่พักพิงชั่วคราว พร้อมทั้งขอแสดงความขอบคุณทางการไทย ที่ไม่ส่งบุคคลที่ร้องขอไปยังที่เสียงต่อชีวิต โดยทราบดีถึงกรณีผู้ลี้ภัย มีความละเอียดอ่อนและมีความท้าทายร่วมกัน โดย UNHCR ยินดีและพร้อมให้ความร่วมมือกับรัฐบาลไทยอย่างจริงใจ เพื่อเสริมสร้างบรรยากาศการส่งกลับผู้ลี้ภัยอย่างสร้างสรรค์และมีประสิทธิภาพต่อไป โดยเฉพาะความร่วมมือกัน ในการส่งกลับผู้หนีภัยจากการสู้รบจากเมียนมา กลับมาตุภูมิโดยสมัครใจครั้งที่ 3 ที่จะมีขึ้นในต้นปีนี้